Mesaj Ro-Alert în Tulcea. Locuitorii din nordul județului au fost avertizați că ar putea cădea obiecte din spațiul aerian
Data actualizării: Data publicării:
Locuitorii din nordul judeţului Tulcea au primit în timpul nopții un mesaj RO-Alert care îi avertiza cu privire la riscul de cădere a unor obiecte din spaţiul aerian.
"Nu au fost apeluri care să semnaleze căderea unor obiecte în apropierea locuinţelor ori a zonelor populate", a transmis ISU Tulcea.
Au fost vizați locuitorii din zece localități din nordul județului, printre care Isaccea, Ceatalchioi, Tulcea sau Somova.
ISU Tulcea a precizat că mesajul a fost transmis cu recomandarea de păstrare a calmului şi măsuri de autoprotecţie.
În cursul nopţii de sâmbătă spre duminică, o persoană a sunat la 112 cerând informaţii cu privire la mesajul RO-Alert.
Şi în noaptea de 9/10 februarie, autorităţile române au transmis mesaje RO-Alert în judeţele Tulcea şi Galaţi pentru a avertiza populaţia asupra posibilelor căderi ale unor resturi de drone, după ce Rusia a atacat din nou porturile din Ucraina. Atunci, aeronave F-16 ale Forţelor Aeriene Turce, de la Feteşti, au fost ridicate în aer pentru a verifica spaţiul aerian, nefiind raportate pătrunderi neautorizate.